AfriSake kap Black First Land First se dreigemente oor grondBlack First Land First (BLF)-ondersteuners by die optog. Foto: Jonisayi Maromo / ANA Die organisasie Black First Land First (BLF) wat dreig om grond in Suid-Afrika af te neem soos wat Robert Mugabe dit in Zimbabwe gedoen het, is ’n leë dop wat met die harde kant van die gereg te doen moet kry. Só meen Stefan Pieterse, woordvoerder van die sakeregtewaghond AfriSake. AfriSake het gereageer op die uitsprake van Andile Mngxitama, leier van BLF, wat gesê het grond in Suid-Afrika moet met geweld teruggevat word soos wat Mugabe dit gedoen het. Hy en van sy volgelinge het vandeesweek na die kantoor van adv. Thuli Madonsela, openbare beskermer, in Pretoria opgeruk nadat sy glo geweier het om ’n verslag te ondersoek waarin beweer is dat sowat R26 miljard tydens die apartheidsjare uit die Reserwebank getap is. Mngxitama beweer dié geld is deur wit mense gesteel en moet teruggegee word sodat onder meer gratis onderwys daarmee gefinansier kan word. Hy is in Julie vanjaar deur die polisie by Madonsela se kantoor gearresteer toe hy en sowat 22 lede moeilikheid daar gemaak het. Pieterse het met verwysing na die BLF se dreigemente gesê AfriSake het vanjaar in samewerking met die polisie, die balju’s en die Rooimiere reeds talle onwettige grondgrypers in verskeie provinsies in Suid-Afrika laat verwyder. “Ons sal nie dié groep se dreigemente duld nie. Hulle oortree die wet en sal met die volle mag van die gereg te doen kry. Ons het verskeie hofsake suksesvol afgehandel om onwettige grondgrype af te weer en sal dit weer doen om ons lede se regte te beskerm,” sê Pieterse. AfriSake moedig die publiek aan om enige onwettige grondgrype dadelik aan te meld.